CELEX: 32021R1873
Language: fi
Date: 2021-10-20 00:00:00
Title: Euroopan parlamentin ja neuvoston asetus (EU) 2021/1873, annettu 20 päivänä lokakuuta 2021, yhteisön kasvinjalostajanoikeuksien voimassaolon pidentämisestä Asparagus officinalis L. -lajin lajikkeiden sekä kukkasipuleiden, puuvartisten marjapensaiden ja puuvartisten koristepensaiden lajiryhmien osalta

26.10.2021   
               
               
                  FI
               
               
                  Euroopan unionin virallinen lehti
               
               
                  L 378/1
               
            
         EUROOPAN PARLAMENTIN JA NEUVOSTON ASETUS (EU) 2021/1873,
         annettu 20 päivänä lokakuuta 2021,
         yhteisön kasvinjalostajanoikeuksien voimassaolon pidentämisestä Asparagus officinalis L. -lajin lajikkeiden sekä kukkasipuleiden, puuvartisten marjapensaiden ja puuvartisten koristepensaiden lajiryhmien osalta
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 118 artiklan ensimmäisen kohdan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottavat huomioon Euroopan talous- ja sosiaalikomitean lausunnon (1),
         noudattavat tavallista lainsäätämisjärjestystä (2),
         sekä katsovat seuraavaa:
         
                     (1)
                  
                  
                     Jalostukseen liittyviin teknisiin ongelmiin, jotka johtuvat Asparagus officinalis L. -lajin sekä kukkasipuleiden, puuvartisten marjapensaiden ja puuvartisten koristepensaiden lajiryhmien kompleksisista geneettisistä taustoista taikka hitaasta tai teknisesti monimutkaisesta lisääntymisestä, on puututtava tutkimukseen ja kehitykseen tehtävillä investoinneilla. Kun kyseiselle lajille ja kyseisille lajiryhmille on myönnetty kasvinjalostajanoikeuksien suoja, kestää vuosia, ennen kuin voidaan lisätä kasveja ja kerryttää varastoja siinä määrin, että saadaan kohtuullisesti tuloja. Lisäksi ajanjakso, jonka aikana kasvinjalostajanoikeuksien haltijalle voi kertyä kyseisen suojan perusteella tuloja, on rajallinen. Kyseisen lajin ja kyseisten lajiryhmien lajikkeiden tutkimukseen ja kehittämiseen tehtävien investointien edistämiseksi on tarpeen pidentää kasvinjalostajanoikeuksien voimassaoloaikaa ja luoda kannustimia jalostustoiminnalle uusien lajikkeiden kehittämiseksi, jotta voidaan vastata viljelijöiden ja kuluttajien tarpeisiin ja lieventää ilmastonmuutoksen vaikutusta. Kyseiset investoinnit vaativat enemmän aikaa kerryttääkseen tuottoa kuin investoinnit, jotka tehdään suurimpaan osaan muita lajeja, kuten viljelykasveihin, joilla on yleensä lyhyempi elinkaari ja laajempi kuluttajakunta.
                  
               
                     (2)
                  
                  
                     
                        Asparagus officinalis L. -lajin sekä kukkasipuleiden, puuvartisten marjapensaiden ja puuvartisten koristepensaiden lajiryhmien uuden lajikkeen markkinoille tulo ja käyttöönotto vaativat enemmän aikaa kerryttääkseen tuottoa kuin markkinoille tulo ja käyttöönotto muilla lajeilla, sillä kokemus on osoittanut, että tällaisen uuden lajikkeen kaupallinen arvo selviää vasta ajan mittaan. Mainituista syistä tutkimukseen ja kehitykseen tehtävät investoinnit voidaan kattaa kohtuullisella tavalla vasta suhteellisen myöhäisessä vaiheessa kyseisten lajien ja lajiryhmien suojelua verrattuna muihin lajeihin.
                  
               
                     (3)
                  
                  
                     Neuvoston asetuksella (EY) N:o 2100/94 (3) perustetaan kasvilajikkeiden suojaamista koskeva yhteisön järjestelmä, joka on yhteisön teollisoikeuksien suojaamisen ainoa ja yksinomainen muoto kasvilajikkeiden osalta. Kyseisen asetuksen 19 artiklan 1 kohdan mukaisesti yhteisön kasvinjalostajanoikeudet ovat voimassa suojan myöntämistä seuraavan kahdennenkymmenennenviidennen kalenterivuoden loppuun tai viiniköynnösten ja puiden osalta kolmannenkymmenennen kalenterivuoden loppuun.
                  
               
                     (4)
                  
                  
                     Jotta voidaan luoda oikeudelliset puitteet, joiden ansiosta kustannukset saadaan katettua kohtuullisesti, on aiheellista pidentää yhteisön kasvinjalostajanoikeuksien voimassaoloaikaa viidellä vuodella Asparagus officinalis L. -lajin lajikkeiden sekä kukkasipuleiden, puuvartisten marjapensaiden ja puuvartisten koristepensaiden lajiryhmien osalta. Kyseistä pidentämistä olisi sovellettava oikeuksiin, jotka on myönnetty ennen tämän asetuksen voimaantuloa, tämän asetuksen voimaantulon hetkellä tai tämän asetuksen voimaantulon jälkeen.
                  
               
                     (5)
                  
                  
                     Yhdenmukaisuussyistä tällaista pidennystä olisi sovellettava kaikkiin yhteisön kasvinjalostajanoikeuksiin, jotka koskevat Asparagus officinalis L. -lajin lajikkeita sekä kukkasipuleiden, puuvartisten marjapensaiden ja puuvartisten koristepensaiden lajiryhmiä.
                  
               
                     (6)
                  
                  
                     Pidennyksen ajanjaksoa olisi lyhennettävä, jos jossakin jäsenvaltiossa on ollut voimassa kyseisten lajikkeiden kansallisia kasvinjalostajanoikeuksia ennen yhteisön kasvinjalostajanoikeuden myöntämistä ja jos jalostajat olisivat sen seurauksena jo saaneet hyödyntää lajikkeitaan,
                  
               OVAT HYVÄKSYNEET TÄMÄN ASETUKSEN:
         
            1 artikla
            Yhteisön kasvinjalostajanoikeuksien voimassaolon pidentäminen
            
               1.   Asetuksen (EY) N:o 2100/94 19 artiklan 1 kohdassa säädettyä yhteisön kasvinjalostajanoikeuksien voimassaoloaikaa pidennetään Asparagus officinalis L. -lajin lajikkeiden sekä kukkasipuleiden, puuvartisten marjapensaiden ja puuvartisten koristepensaiden lajiryhmien osalta viidellä vuodella.
            
            
               2.   Tämän artiklan 1 kohta ei rajoita asetuksen (EY) N:o 2100/94 116 artiklan 4 kohdan neljännen luetelmakohdan soveltamista.
            
         
         
            2 artikla
            Pidennetyn voimassaoloajan lyhentäminen
            Kun on kyse kasvilajikkeista, joille on myönnetty yksi tai useampi kansallinen kasvinjalostajanoikeus ennen yhteisön kasvinjalostajanoikeuden myöntämistä mutta joihin ei sovelleta asetuksen (EY) N:o 2100/94 116 artiklan 4 kohdan neljättä luetelmakohtaa, tämän asetuksen 1 artiklassa säädettyä voimassaolon pidentämistä lyhennetään täysinä kalenterivuosina pisimmästä ajanjaksosta, jonka aikana mahdollinen yksi tai useampi myönnetty kansallinen kasvinjalostajanoikeus on ollut voimassa jossakin jäsenvaltiossa saman lajikkeen osalta ennen yhteisön kasvinjalostajanoikeuksien myöntämistä.
         
         
            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Strasbourgissa 20 päivänä lokakuuta 2021.
            
               
                  Euroopan parlamentin puolesta
               
               
                  Puhemies
               
               D. M. SASSOLI
            
            
               
                  Neuvoston puolesta
               
               
                  Puheenjohtaja
               
               A. LOGAR
            
         
         
            (1)  EUVL C 220, 9.6.2021, s. 86.
         
            (2)  Euroopan parlamentin kanta, vahvistettu 14. syyskuuta 2021 (ei vielä julkaistu virallisessa lehdessä), ja neuvoston päätös, tehty 5. lokakuuta 2021.
         
            (3)  Neuvoston asetus (EY) N:o 2100/94, annettu 27 päivänä heinäkuuta 1994, yhteisön kasvinjalostajanoikeuksista (EYVL L 227, 1.9.1994, s. 1).